Tarybos sprendimas
2000 m. spalio 23 d.
iš dalies keičiantis Sprendimą 2000/265/EB dėl finansinio reglamento, reglamentuojančio Tarybos Generalinio Sekretoriaus pavaduotojo vardu tam tikrų valstybių narių naudai sudarytų sutarčių, susijusių su Šengeno aplinkai skirtos ryšių infrastruktūros "Sisnet" įrengimu ir veikimu, valdymo biudžetinius aspektus, nustatymo
(2000/664/EB)
EUROPOS SĄJUNGOS TARYBA,
atsižvelgdama į prie Europos Sąjungos sutarties ir Europos bendrijos steigimo sutarties pridėto Protokolo dėl Šengeno acquis integravimo į Europos Sąjungos teisės sistemą (toliau - Šengeno protokolas) 2 straipsnio 1 dalies antros pastraipos pirmąjį sakinį,
kadangi:
(1) Tarybos Generalinio sekretoriaus pavaduotojas Sprendimu 1999/870/EB [1] buvo įgaliotas Šengeno acquis integravimo į Europos Sąjungos sistemą kontekste veikti kaip tam tikrų valstybių narių atstovas sudarant su Šengeno aplinkai skirtos ryšių infrastruktūros (toliau - "Sisnet") įrengimu ir veikimu susijusias sutartis ir tokias sutartis administruoti.
(2) Pagal tas sutartis atsirandantys finansiniai įsipareigojimai vykdomi ne iš Europos Sąjungos bendrojo biudžeto. Dėl to 1997 m. gruodžio 21 d. Finansinio reglamento, taikytino Europos Bendrijų bendrajam biudžetui [2], nuostatos jiems netaikomos.
(3) Todėl Sprendimu 2000/265/EB [3] buvo priimtas finansinis reglamentas, nustatantis konkrečias taisykles, apibrėžiančias išsamią tvarką, kaip sudaryti ir vykdyti biudžetą, būtiną sudarant sutartis atsirandančioms išlaidoms apmokėti, sudarius sutartis atsirandantiems įsipareigojimams vykdyti, kaip išieškoti atitinkamų valstybių mokėtinus įnašus ir kaip pateikti bei tikrinti sąskaitas.
(4) Geros apskaitos praktika reikalauja minėtame finansiniame reglamente padaryti kai kurias nedideles formalias pataisas.
(5) Šis sprendimas pagal Šengeno protokolą yra Šengeno acquis plėtojimo dalis,
NUSPRENDĖ:
1 straipsnis
Tarybos sprendimas 2000/265/EB iš dalies keičiamas taip:
1) 7 straipsnio 1 dalies b punktas pakeičiamas taip:
"b) asignavimai iki gruodžio 31 d. dar neatliktiems mokėjimams dėl įsipareigojimų, tinkamai prisiimtų nuo sausio 1 d. iki gruodžio 15 d., automatiškai perkeliami tik į kitus finansinius metus.";
2) 7 straipsnio 2 dalies pirma pastraipa pakeičiama taip:
"2. Nepaisydamas šio straipsnio 1 dalies, Tarybos Generalinio Sekretoriaus pavaduotojas iki sausio 31 d. Šengeno informacinės sistemos darbo grupei (toliau - "SIS darbo grupė";) gali siųsti tinkamai pagrįstus prašymus iki gruodžio 15 d. neįsipareigotus asignavimus perkelti į kitus finansinius metus, kai atitinkamoms kitų finansinių metų biudžeto pozicijoms numatyti asignavimai netenkina visų reikalavimų.";
3) 21 straipsnio pirmas sakinys pakeičiamas taip:"Mokėjimai atliekami per banko sąskaitą, tuo tikslu atidarytą Tarybos Generalinio sekretoriato vardu."
2 straipsnis
1. Šis sprendimas įsigalioja jo priėmimo dieną.
2. Jis skelbiamas Europos Bendrijų oficialiajame leidinyje.
Priimta Liuksemburge, 2000 m. spalio 23 d